KIRJALLINEN KYSYMYS E-1183/00

esittäjä(t): Cristiana Muscardini (UEN) komissiolle

(12. huhtikuuta 2000)

Aihe: Laajentuminen ja ympäristönsuojelu

Romanialaisessa Baia Maren kultakaivoksessa sattunut onnettomuus, joka myrkytti Tonavan vesiä suunnattomalla määrällä syanidia, on jälleen uusi varoitus ehdokasvaltioiden ympäristön vaarallisesta tilasta. Tilanne on hälyttävä, sillä yksikään ehdokasvaltio ei täytä kaikkia EU asettamia edellytyksiä.

1. Riittävätkö Agenda 2000 -ohjelmasta myönnetyt 50 miljardia euroa takaamaan ympäristön turvallisuuden?

2. Voiko komissio ilmoittaa, mitkä ehdokasvaltiot noudattavat EU:n lainsäädäntöä tällä alalla?

3. Katsooko komissio, että Euroopan parlamentin jo edellisellä istuntokaudella hyväksymän ydinvoimaloiden turvallisuutta edellyttävän lausunnon lisäksi ympäristön turvallisuus pitäisi laajemminkin asettaa Euroopan unioniin liittymisen ennakkoehdoksi?

Günter Verheugenin komission puolesta antama vastaus

(26. toukokuuta 2000)

Agenda 2000 -ohjelmassa vahvistetaan perusteet Keski- ja Itä-Euroopan ehdokasmaiden jäsenyydelle. Perusteita ovat muun muassa yhteisön säädösten omaksuminen ja täytäntöönpano. Agenda 2000 -ohjelmassa tunnustetaan, että ympäristön osalta tämä on erittäin haasteellinen tehtävä, mutta koska on pyrittävä välttämään sitä, että jäsenvaltioiden ja ehdokasmaiden välille syntyisi ympäristöasioiden hoidossa kuilu, ohjelmassa vaaditaan realistisia strategioita yhteisön lainsäädännön noudattamiseksi ja konkreettisia rahoitussuunnitelmia sen täytäntöönpanemiseksi. Tästä syystä Agenda 2000 -ohjelmassa on varauduttu liittymistä valmistelevaan tukeen ja muihin uusiin välineisiin ehdokasmaiden auttamiseksi liittymisen aiheuttamissa kustannuksissa. Näistä välineistä liittymistä edeltävästä rakennepolitiikan välineestä (ISPA) myönnetään 7 000 miljoonaa euroa seitsemän vuoden ajan vuodesta 2000. Puolet tästä määrästä osoitetaan ympäristöalan infrastruktuuri-investointeihin. Phare-ohjelmasta puolestaan myönnetään vuodesta 2000 alkaen 1 500 miljoonaa euroa vuosittain talouden ja yhteiskunnan kehittämiseen, teollisuuden saneeraukseen ja hallinnon toimintaedellytysten kehittämiseen. Pharesta voidaan rahoittaa kuntien infrastruktuuria ja teollisuusinvestointeja, jotka liittyvät vaarallisten jätteiden ja päästöjen puhdistamiseen ja vähentämiseen. Lisäksi maatalouden ja maaseudun kehittämisen erityisestä liittymisohjelmasta (Sapard) myönnetään vuosittain 500 miljoonaa euroa maatalouden ja maaseudun kehittämisohjelmiin, myös metsitykseen. Komissio on kuitenkin painottanut Agenda 2000 -ohjelmassa sitä, ettei rahoitusvajetta voida kattaa yksinomaan liittymistä valmistelevalla tuella. Yhteisön lainsäädännön noudattamiseksi laadittavien strategioiden tueksi onkin saatava runsaasti kotimaista ja ulkomaista rahoitusta erityisesti yksityissektorilta.

Baia Maren kultakaivoksen onnettomuutta silmällä pitäen komissio tarkistaa parhaillaan ympäristölainsäädäntöään kyseisiltä osin. Sitä, miten hyvin ehdokasmaat noudattavat yhteisön säännöstöä, seurataan jatkuvasti, ja edistymisestä raportoidaan määräaikaiskertomuksissa. Kaikki ehdokasmaat, jotka ovat aloittaneet ympäristöalan liittymisneuvottelut yhteisön kanssa, ovat kuitenkin ilmoittaneet, että ne pystyvät panemaan yhteisön asianomaisen lainsäädännön täytäntöön liittymisen yhteydessä. EU on yhteisissä kannoissaan pyytänyt ehdokasmailta aikataulut yhteisön lainsäädännön saattamiseksi osaksi kansallista lainsäädäntöä ja sen täytäntöönpanemiseksi, jotta se voisi arvioida kunkin maan tilannetta.

Ympäristöasioilla on erittäin suuri painoarvo liittymisneuvotteluissa. Liittymisneuvottelut avannutta konferenssia koskevassa yleisessä kannassaan yhteisö nimenomaisesti korosti tarvetta varmistaa ympäristönsuojelun korkea taso. Itse asiassa yhteisön neuvotteluasemaa koskevissa kannoissa määritellään selvä strategia tämän tavoitteen saavuttamiseksi. Strategiaan sisältyy erityisesti etusijan antaminen teollisuutta ja epäpuhtauksien kaukokulkeutumista koskevan lainsäädännön saattamiselle osaksi kansallista lainsäädäntöä ja sen täytäntöönpanolle. Neuvotteluasemaa koskevissa kannoissaan yhteisö on myös kehottanut uusiin investointeihin ehdokasmaissa, jotta ne täyttäisivät yhteisön ympäristösäännöstön jo liittymistä valmistelevassa vaiheessa. Toisaalta ehdokasmaiden edistymistä liittymisen valmisteluissa käsitteleviin määräaikaiskertomuksiin liittyvässä yleislausunnossa komissio on ilmoittanut, että niillä säännöstön aloilla, joilla tarvitaan huomattavaa mukautumista sekä paljon työtä ja rahoitusta, siirtymäjärjestelyjä voidaan jatkaa määräaikaisesti edellyttäen, että ehdokasmaat pystyvät osoittamaan, että lainsäädännön mukauttaminen on aloitettu ja että ne ovat sitoutuneet yksityiskohtaisiin ja realistisiin mukauttamissuunnitelmiin välttämättömät investoinnit mukaan luettuina.